**»Moč lepote« nove koncertne sezone Slovenske filharmonije**

***Slovenska filharmonija v sezoni 2025/26 vedno številčnejše občinstvo koncertov klasične glasbe nagovarja s sloganom »Moč lepote«. Ljubiteljem vrhunskih glasbenih dogodkov ponuja kar tri abonmaje s koncerti v Cankarjevem domu, dva abonmaja s koncerti v Slovenski filharmoniji, Družinski abonma in cikel sobotnih izobraževalnih matinej.***

**Od baroka, klasicizma in romantike do sodobnosti**

Abonma **Same mogočne skladbe** ostaja tudi v sezoni 2025/26 zavezan impresivnim zvokom neštetih barv – obsežnim simfonijam Mahlerja, Čajkovskega in Brucknerja ter izstopajočim vrhuncem orkestrske glasbe 19. stoletja. V njem bodo med drugim zazveneli *Planeti* Gustava Holsta, *Drugi klavirski koncert* Sergeja Rahmaninova s solistom **Alexandrom Gadjievim**, Ravelovi *Plemeniti in sentimentalni valčki* ter Dvořákov *Koncert za violončelo*, ki ga bo poustvaril vrhunski violončelist **Jean-Guihen Queyras**.

Koncertom abonmaja **Filharmonični klasični koncerti**, ki predstavljajo vse od Haydnove inovativnosti, Mozartove odkritosrčnosti in Beethovnove odločnosti do Schumannovega zanosa in Mendelssohnove radosti, je na drugi strani skupna lepota melodij, harmonij in oblik, namenjenih ljubiteljem spevnih del skladateljev iz obdobja dunajske klasike ter prijetnih skladb zgodnjih romantikov. Pred Orkester Slovenske filharmonije bosta v ciklu stopili kar dve dirigentki, **Lucie Leguay** in **Maria Włoszczowska**, junija pa bo z njim zopet zaigrala **Patricija Avšič**, ki je letos v svoji starostni kategoriji zmagala na mednarodnem tekmovanju v Barceloni.

Že šesto sezono zapored navdušence nad glasbo 20. in 21. stoletja, željne svežih odkritij in spoznanj, navdihuje abonma **Sodobne orkestrske skladbe**. V njem bodo med drugim predstavljena dela **Nine Šenk**, **Uroša Rojka**, **Vita Žuraja** in mladega **Alexa Hrena**. Naša odlična in po svetu visoko cenjena glasba nam je namreč v izjemen ponos, saj nas postavlja v sam vrh mednarodne glasbene ustvarjalnosti. Vedno bolj obiskane koncerte abonmaja SOS ob tem dopolnjujejo poučne **Sobotne izobraževalne matineje** ter **pokoncertna druženja** občinstva z nastopajočimi in skladatelji v Stekleni dvorani Lili Novy.

Raznovrsten program razgrinja abonma **Vokalno-instrumentalni program**. V njemZbor in Orkester Slovenske filharmonije v sodelovanju z **Mojco Bitenc Križaj**, **Felixom Janssenom**, **Martinom Logarjem** ter drugimi perspektivnimi pevskimi solisti mlajše generacije posegata po presunljivih oratorijih, mašah in drugih tehtnih delih od Bacha in Händla do Brittna, Pärta, Tavenerja in Ešenvaldsa, medtem ko bo zadnji koncert abonmaja VIP zaznamovalo gostovanje **Zbora Hrvaške radiotelevizije** s programom izbranih del hrvaških skladateljev.

Privržence zborovske glasbe nagovarja abonma **Pretežno vokalni cikel**, v katerem se Zbor Slovenske filharmonije pod vodstvom najboljših zborovskih dirigentk in dirigentov, **Stephena Laytona**, **Holgerja Specka** in **Rahele Durič**, posveča slovenskim in tujim vokalnim biserom, oktobra pa se bo z najodmevnejšimi presežki sodobne slovenske ustvarjalnosti poklonil tudi 80. obletnici Društva slovenskih skladateljev. Prav vse koncerte abonmaja PVC bogatijo tako **predkoncertni pogovori** kot **pokoncertna druženja**.

Po popotniških zgodbah in dogodivščinah pa diši **Družinski abonma**, ki mlade poslušalce od 6. leta starosti v novi sezoni vabi na popotovanja po krajih, mestih in državah, iz katerih prihajajo glasbeniki Orkestra in Zbora Slovenske filharmonije.

**Poglobljena umetniška rast Orkestra in Zbora Slovenske filharmonije**

Delovanje Slovenske filharmonije bosta v sezoni 2025/26 zaznamovala kar dva glavna dirigenta, ki od septembra lani tesno sodelujeta z obema sestavoma. Gruzijski dirigent **Kahi Solomnišvili**, čigar izjemne dirigentske kvalitete je prvi odkril svetovno znani dirigent Charles Dutoit, je z Orkestrom Slovenske filharmonije izvedel že več odmevnih abonmajskih koncertov ter drugih nastopov po Sloveniji in v tujini. Pod njegovim vodstvom se bo sestav po več kot desetletju odpravil na obsežno koncertno turnejo – v sodelovanju s tremi izvrstnimi mladimi pianisti **Alexandrom Gadjievim**, **Tomokijem Sakato** in **Minsoom Sohnom** bo nastopil v prestižnih koncertnih dvoranah v Južni Koreji in na Japonskem.

Mesto glavnega dirigenta Zbora Slovenske filharmonije na drugi strani od jeseni 2024 zaseda za kar pet grammyjev nominiran angleški zborovski dirigent **Stephen Layton**, ki ga k sodelovanju redno vabijo mnogi vodilni svetovni zbori, orkestri in skladatelji. Njegove interpretacije lahko slišimo od Sydneyjske operne hiše do Concertgebouwa v Amsterdamu, od Talina do São Paola, v zadnjem času pa jih lahko vedno pogosteje občudujemo še v Sloveniji.

**Vpis abonmajev** za novo sezono poteka vsak delavnik od 14. do 17. ure na blagajni Slovenske filharmonije na Kongresnem trgu 10 oziroma prek spleta na [www.filharmonija.si](http://www.filharmonija.si).